## Rješenje Ustavnog suda Republike Hrvatske broj U-III-778/1994 od 28. rujna 1998.

### NN 132/1998 (9.10.1998.), Rješenje Ustavnog suda Republike Hrvatske broj U-III-778/1994 od 28. rujna 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od suca mr. Hrvoja
Momčinovića, kao predsjednika Vijeća te sudaca mr. Vojislava Kučekovića
i Mladena Žuvele, kao članova Vijeća, u postupku povodom ustavne tužbe
I. O. iz D., na sjednici održanoj dana 28. rujna 1998. godine, donio je
jednoglasno sljedeće

## **RJEŠENJE**

I. Ustavna tužba se odbacuje.

II. Ovo rješenje će se objaviti u "Narodnim novinama".

Obrazloženje

I. O. iz D. podnio je ustavnu tužbu povodom presude Upravnog suda Republike
Hrvatske, broj Us-3867/92 od 10. prosinca 1992. godine i rješenja Ministarstva
graditeljstva i zaštite okoliša Republike Hrvatske, klasa: UP/II-350-05/93-05/129,
urbr. 531-05/3-93-2 od 4. svibnja 1993. godine, smatrajući da su mu tim
odlukama povrijeđena ustavna prava iz članaka 18. i 19. Ustava Republike
Hrvatske.

Ustavna tužba nije dopuštena.

Odredbom članka 28. stavka 1. Ustavnog zakona o Ustavnom sudu Republike
Hrvatske ("Narodne novine", br. 13/91), propisano je da svatko može podnijeti
Ustavnom sudu ustavnu tužbu ako smatra da mu je odlukom sudbene, upravne
vlasti ili drugih tijela koja imaju javne ovlasti povrijeđeno jedno od
Ustavom utvrđenih sloboda i prava čovjeka i građanina.

Prema stavku 2. članka 28. Ustavnog zakona o Ustavnom sudu Republike
Hrvatske, ako je zbog povrede ustavnih prava dopušten drugi pravni put,
ustavna tužba može se podnijeti tek nakon što je taj pravni put iscrpljen,
dok odredba stavka 3. istog članka propisuje da je u stvarima u kojima
je dopušten upravni spor, odnosno revizija u parničnom ili izvanparničnom
postupku, pravni put iscrpljen nakon što je odlučeno i o tim pravnim sredstvima.

U konkretnom slučaju, osporenom presudom Upravnog suda Republike Hrvatske
uvažena je podnositeljeva tužba u upravnom sporu i poništeno rješenje Ministarstva
zaštite okoliša, prostornog uređenja i stambeno-komunalne djelatnosti,
klasa: UP/II-350-05/91-05/652, urbr. 531-05/2-91-10 od 2. srpnja 1992.
godine, kojim je to Ministarstvo naložilo prvostupanjskom upravnom tijelu
da u roku od 15 dana od dana primitka rješenja donese odluku o podnositeljevom
zahtjevu za izmjenu rješenja o uvjetima uređenja prostora od 6. prosinca
1990. godine.

Podnositelj je uspio u upravnom sporu te ustavnom tužbom osporava samo
pravno shvaćanje Upravnog suda, izraženo u presudi tog suda, a koje ne
predstavlja odluku u smislu odredbe članka 28. stavka 1. Ustavnog zakona
o Ustavnom sudu Republike Hrvatske.

Budući da je Ministarstvo zaštite okoliša, prostornog uređenja i stambeno-komunalne
djelatnosti dužno donijeti novo rješenje, to u konkretnom slučaju nije
iscrpljen dopušteni pravni put koji je pretpostavka dopustivosti ustavne
tužbe.

Ustavna tužba podnesena je i u svezi s rješenjem Ministarstva graditeljstva
i zaštite okoliša Republike Hrvatske, klasa: UP/II-350-05/93-05-129, urbr.
531-05/3-93-2 od 4. svibnja 1993. godine protiv kojeg se može pokrenuti
upravni spor te stoga niti u pogledu ovog rješenja nije iscrpljen dopušteni
pravni put u smislu članka 28. Ustavnog zakona o Ustavnom sudu Republike
Hrvatske.

Kako u konkretnoj pravnoj stvari nije iscrpljen dopušteni pravni put,
nisu ispunjene pretpostavke za odlučivanje o ustavnoj tužbi pa je, na temelju
članka 26. Ustavnog zakona o Ustavnom sudu Republike Hrvatske, u svezi
s člankom 58. Poslovnika Ustavnog suda Republike Hrvatske ("Narodne novine",
br. 29/94), ustavnu tužbu valjalo odbaciti.

Odluka o objavi temelji se na odredbama članka 20. stavka 1. Ustavnog
zakona o Ustavnom sudu Republike Hrvatske.

Broj: U-III-778/1994
Zagreb, 28. rujna 1998.

USTAVNI SUD REPUBLIKE HRVATSKE

Predsjednik Vijeća
**mr. Hrvoje Momčinović,** v. r.

Rješenje, NN 132/1998-1605